Plu (band)

Grŵp gwerin-pop Cymraeg yw Plu. Aelodau'r band yw Elan, Marged a Gwilym Bowen Rhys, brawd a dwy chwaer sy'n dod o bentref Bethel ger Caernarfon. Cafodd y grŵp ei ffurfio yn haf 2012 ac maen nhw'n chwarae cerddoriaeth gwerin-bop amgen gyda harmoni clòs tri llais  yn asgwrn cefn cyson i’w set amrywiol.

Roedd Plu yn rhan o brosiect Gorwelion, cynllun a redir gan BBC Cymru mewn partneriaeth â Chyngor y Celfyddydau er mwyn datblygu cerddoriaeth gyfoes annibynnol, newydd yng Nghymru. Fel rhan o’r cynllun, cawsant gyfle i chwarae mewn gwyliau fel Gŵyl y Gelli a Gŵyl Rhif 6 a recordio sesiwn fyw yn stiwdio BBC Maida Vale. Cafodd y tri gyfle i gynrychioli Cymru yn Folk Alliance International, Kansas City fis Chwefror 2016. Maent hefyd wedi cael cyfle i berfformio yn Ngŵyl y Dyn Gwyrdd, yn Glastonbury yn Lloegr, ac yng Ngŵyl Euskal Herria Zuzenean yng Ngwlad y Basg.

Albwm cyntaf y grŵp oedd Plu ar label Sbrigyn Ymborth, a gafodd ei ryddhau ym mis Gorffennaf 2013. Aled Hughes o'r band Cowbois Rhos Botwnnog a gynhyrchodd yr albwm yma. Creodd Plu albwm o ganeuon i blant o’r enw Holl Anifeiliaid y Goedwig a gafodd ei ryddhau ym mis Rhagfyr 2014 ar label Sain. Perfformio Cafodd eu trydydd albwm o’r enw Tir a Golau ei ryddhau ar label Sbrigyn Ymborth fis Tachwedd 2016. Enwebwyd y tri albwm ar gyfer Albwm Cymraeg y flwyddyn am dair blynedd yn olynol gyda’r diweddaraf ar restr fer y Wobr Gerddoriaeth Gymreig yn 2016. Ym mis Mawrth 2017 perfformiodd Plu yn y Wladfa, Patagonia fel rhan o ŵyl Patagonia Celtica.

Mae Plu hefyd wedi cydweithio gyda Carwyn Ellis o’r band Colorama i greu prosiect 'Bendith'. Ym mis Mai 2016, cafodd sengl y prosiect, Danybanc ei rhyddhau, gyda’r albwm Bendith yn cael ei ryddhau ym mis Hydref 2016. Cafodd EP Bendith ei rhyddhau ar label Aficionado Records fis Chwefror 2017.

Dolenni allanol
Gwefan Swyddogol 

Categori:Bandiau Cymraeg